Prijedlog PROVEDBENE ODLUKE VIJEĆA o utvrđivanju popisa nekooperativnih trećih zemalja u borbi protiv ribolova NNN u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova /* COM/2013/0819 final - 2013/0406 (NLE) */





OBRAZLOŽENJE 1. KONTEKST PRIJEDLOGA Razlozi za prijedlog i njegovi ciljevi Ovaj se prijedlog odnosi na primjenu Uredbe Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredbi (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredbi (EZ) br. 1093/94 i (EZ) br. 1447/1999[1] (Uredba o ribolovu NNN). Opći kontekst Ovaj se prijedlog donosi u kontekstu provedbe Uredbe o ribolovu NNN i rezultat je istražnog postupka i dijaloga provedenih u skladu s bitnim i postupovnim zahtjevima utvrđenima u Uredbi o ribolovu NNN kojom se predviđa, između ostalog, da bi sve države trebale ispunjavati obveze koje prema međunarodnom pravu imaju kao država zastave, država luke, obalna država ili država trgovine u pogledu sprečavanja, suzbijanja i uklanjanja ribolova NNN. Postojeće odredbe u području prijedloga Odluka Komisije od 15. studenoga 2012. (SL C 354 17.11.2012., str.1–47) o obavješćivanju trećih zemalja za koje Komisija smatra da bi se mogle uvrstiti u kategoriju nekooperativnih država u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. Provedbena odluka Komisije XXXX (SL C XXXX, XX.XX.2013., str. …) o utvrđivanju trećih zemalja za koje Komisija smatra da su nekooperativne države u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. Usklađenost s ostalim politikama i ciljevima Unije Nije primjenjivo. 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Savjetovanje sa zainteresiranim stranama Zainteresirane strane u postupku imale su mogućnost braniti svoje interese za vrijeme istražnog postupka i dijaloga u skladu s odredbama Uredbe o ribolovu NNN. Prikupljanje stručnih mišljenja i njihova uporaba Nije bilo potrebno obratiti se vanjskim stručnjacima. Ocjena utjecaja Ovaj je prijedlog rezultat provedbe Uredbe o ribolovu NNN. Uredba o ribolovu NNN ne sadržava odredbe o općoj ocjeni utjecaja, ali sadržava opsežan popis uvjeta koje je potrebno ocijeniti. 3. PRAVNI ELEMENTI PRIJEDLOGA Sažetak predloženog djelovanja Komisija je 15. studenoga 2012. Odlukom Komisije obavijestila osam trećih zemalja (Belize, Kraljevinu Kambodžu, Republiku Fidži, Republiku Gvineju, Republiku Panamu, Demokratsku Socijalističku Republiku Šri Lanku, Togoansku Republiku i Republiku Vanuatu) da prema mišljenju Komisije postoji mogućnost njihova uvrštavanja u kategoriju nekooperativnih zemalja u skladu s Uredbom o ribolovu NNN. Komisija je pokrenula demarševe u odnosu na tih osam zemalja. Tim su demarševima, između ostalog, predmetne zemlje obaviještene o razlozima poduzimanja mjera, mogućnosti odgovora i opovrgavanja, pravu na traženje i pružanje dodatnih informacija i predloženim planovima djelovanja za ispravljanje stanja te im je dano dovoljno vremena za odgovor i razumno vrijeme za ispravljanje stanja. Komisija je XX XXXX 2013. Provedbenom odlukom Komisije uvrstila Belize, Kraljevinu Kambodžu i Republiku Gvineju u kategoriju trećih zemalja za koje Komisija smatra da su nekooperativne treće zemlje u skladu s Uredbom o ribolovu NNN. Priloženi prijedlog Provedbene odluke Vijeća temelji se na nalazima koji su potvrdili da Belize, Kraljevina Kambodža i Republika Gvineja ne ispunjavaju obveze koje su prema međunarodnom pravu obvezne ispunjavati kao države zastave, države luke, obalne države ili države trgovine. Stoga se predlaže da Vijeće donese priloženi prijedlog Odluke. Pravna osnova Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje ribolova NNN. Načelo supsidijarnosti Prijedlog je u isključivoj nadležnosti Europske unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom proporcionalnosti iz sljedećih razloga: Način poduzimanja mjera opisan je u Uredbi o ribolovu NNN i njime se ne dopušta mogućnost za donošenje odluka na nacionalnoj razini. Pokazatelj koji se odnosi na način na koji se financijsko i administrativno opterećenje koje nastaje za Uniju, nacionalne vlade, regionalne i lokalne vlasti, gospodarske subjekte i građane svodi na najmanju mjeru i razmjernost s ciljem prijedloga nije primjenjiv. Izbor instrumenata Predloženi instrumenti: odluka. Druga sredstva ne bi bila primjerena zbog sljedećeg razloga: Druga sredstva ne bi bila primjerena jer Uredbom o ribolovu NNN nisu predviđene druge mogućnosti. 4. UTJECAJ NA PRORAČUN Ne postoji nikakav utjecaj na proračun Unije. 2013/0406 (NLE) Prijedlog PROVEDBENE ODLUKE VIJEĆA o utvrđivanju popisa nekooperativnih trećih zemalja u borbi protiv ribolova NNN u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Uredbu Vijeća (EZ) br. 1005/2008 o uspostavi sustava Zajednice za sprečavanje, suzbijanje i uklanjanje nezakonitog, neprijavljenog i nereguliranog ribolova, o izmjeni uredbi (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredbi (EZ) br. 1093/94 i (EZ) br. 1447/1999[2], a posebno njezin članak 33., uzimajući u obzir prijedlog koji je podnijela Europska komisija (Komisija), budući da: 1. UVOD (1) Uredbom Vijeća (EZ) br. 1005/2008 (Uredba o ribolovu NNN) uspostavljen je sustav Unije za sprečavanje, suzbijanje i uklanjanje nezakonitog, neprijavljenog i nereguliranog (NNN) ribolova. (2) U poglavlju VI. Uredbe o ribolovu NNN utvrđuje se postupak utvrđivanja nekooperativnih trećih zemalja, demarševi u vezi s državama koje su uvrštene u kategoriju nekooperativnih trećih zemalja, uspostavljanje popisa nekooperativnih trećih zemalja, brisanje s popisa nekooperativnih trećih zemalja, objavljivanje popisa nekooperativnih trećih zemalja i sve hitne mjere. (3) U skladu s člankom 32. Uredbe o ribolovu NNN, Komisija je Odlukom Komisije od 15. studenoga 2012. obavijestila osam trećih zemalja da, prema mišljenju Komisije, postoji mogućnost njihova uvrštenja u kategoriju nekooperativnih trećih zemalja u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i uklanjanje nezakonitog, neprijavljenog i nereguliranog ribolova. (4) U svojoj je Odluci od 15. studenoga 2012. Komisija navela informacije o bitnim činjenicama i razmatranjima na kojima se temelji navedeno uvrštavanje. (5) Komisija je 15. studenoga 2012. zasebnim pismima obavijestila osam predmetnih trećih zemalja o činjenici da razmatra mogućnost njihova uvrštavanja u kategoriju nekooperativnih trećih zemalja. (6) U tim je pismima Komisija istaknula poziv predmetnim zemljama da u uskoj suradnji s Komisijom uspostave plan djelovanja za ispravljanje nedostataka utvrđenih u Odluci Komisije od 15. studenoga 2012. Tako bi izbjegle da ih se smatra nekooperativnim trećim zemljama i formalno uvrsti na popis nekooperativnih trećih zemalja kako je predviđeno člancima 31. i 33. Uredbe o ribolovu NNN. (7) Komisija je stoga pozvala osam predmetnih trećih zemalja: (1) da poduzmu sve potrebne mjere za provedbu aktivnosti sadržanih u planovima djelovanja koje je predložila Komisija; (2) da ocijene provedbu aktivnosti sadržanih u planovima djelovanja koje je predložila Komisija; (3) da svakih šest mjeseci dostave Komisiji detaljna izvješća s ocjenom provedbe svake aktivnosti, između ostalog, s obzirom na njihovu pojedinačnu i/ili ukupnu učinkovitost u osiguranju da sustav kontrola u ribarstvu u potpunosti ispunjava propisane zahtjeve. (8) Tih osam trećih zemalja dobilo je mogućnost da se pismenim putem izjasne o pitanjima koja su izričito navedena u Odluci Komisije od 15. studenoga 2012. te drugim relevantnim informacijama. Tako im je omogućeno da dostave dokaze kojima opovrgavaju ili upotpunjuju činjenice navedene u Odluci od 15. studenoga 2012. ili da, prema potrebi, donesu plan djelovanja za poboljšanje stanja i mjere za ispravljanje stanja. Zajamčeno im je pravo traženja ili pružanja dodatnih informacija. (9) Komisija je 15. studenoga 2012. pokrenula dijalog s tih osam trećih zemalja i istaknula da razdoblje od šest mjeseci u načelu smatra dostatnim za postizanje dogovora o ovom pitanju. (10) Komisija je nastavila prikupljati i provjeravati sve informacije koje je smatrala potrebnima. Razmotrene su i uzete u obzir sve usmene i pismene primjedbe koje je dostavilo tih osam država slijedom Odluke Komisije od 15. studenoga 2012. Tih je osam država obavješćivano usmenim ili pismenim putem o razmatranjima Komisije. (11) Odlukom Komisije od xx XXXX 2013. utvrđeno je da su Belize, Kraljevina Kambodža i Republika Gvineja nekooperativne treće zemlje u borbi protiv ribolova NNN. U njoj su navedeni razlozi zbog kojih Komisija smatra da te tri zemlje ne ispunjavaju obveze koje su prema međunarodnom pravu obvezne ispunjavati kao država zastave, država luke, obalna država ili država trgovine u pogledu poduzimanja mjera za sprečavanje, suzbijanje i uklanjanje ribolova NNN u skladu s člankom 31. Uredbe o ribolovu NNN. (12) Provedbena odluka Vijeća o uvrštavanju Belizea, Kraljevine Kambodže i Republike Gvineje na popis nekooperativnih trećih zemalja u borbi protiv ribolova NNN donosi se stoga u kontekstu provedbe Uredbe o ribolovu NNN i rezultat je istražnog postupka i dijaloga provedenih u skladu s bitnim i postupovnim zahtjevima navedenima u Uredbi o ribolovu NNN. Ti istražni postupci i dijalozi, uključujući razmijenjenu korespondenciju i održane sastanke, te Odluka Komisije od 15. studenoga 2012. i Odluka Komisije xx XXXX temelj su i sastavni dio ove Odluke. Ova Provedbena odluka o uvrštavanju Belizea, Kraljevine Kambodže i Republike Gvineje na popis nekooperativnih trećih zemalja u borbi protiv ribolova NNN treba uključivati posljedice navedene u članku 38. Uredbe o ribolovu NNN. (13) U skladu s člankom 34. stavkom 1. Uredbe o ribolovu NNN, Vijeće kvalificiranom većinom na prijedlog Komisije briše treću zemlju s popisa nekooperativnih trećih zemalja ako ta treća zemlja dokaže da je stanje zbog kojeg je bila uvrštena na taj popis ispravljeno. Pri donošenju odluke o brisanju s popisa u obzir se uzima i to jesu li navedene treće zemlje koje su uvrštene na popis poduzele konkretne mjere kojima mogu postići trajno poboljšanje stanja. 2. POSTUPAK U VEZI S BELIZEOM (14) Odlukom Komisije u skladu s odredbama članka 32. Uredbe o ribolovu NNN Komisija je 15. studenoga 2012. obavijestila Belize da razmatra mogućnost uvrštavanja Belizea u kategoriju nekooperativnih trećih zemalja[3] i pozvala Belize da u uskoj suradnji sa službama Komisije uspostavi plan djelovanja za ispravljanje nedostataka utvrđenih u Odluci Komisije. U razdoblju od prosinca 2012. do kolovoza 2013. Belize je dostavio pisane podneske u kojima je iznio svoja stajališta i sastao se s Komisijom kako bi raspravili pitanja koja se odnose na dotični predmet. Komisija je pismenim putem dostavila Belizeu relevantne informacije. Komisija je nastavila prikupljati i provjeravati sve informacije koje je smatrala potrebnima. Razmotrene su i uzete u obzir sve usmene i pismene primjedbe koje je Belize dostavio slijedom Odluke Komisije od 15. studenoga 2012., te je Belize usmenim ili pismenim putem obaviješten o razmatranjima Komisije. Komisija je zauzela stajalište da Belize nije u dostatnoj mjeri riješio pitanja koja izazivaju zabrinutost i nedostatke opisane u Odluci Komisije od 15. studenoga 2012. Osim toga, Komisija je zaključila da ni mjere koje su preporučene u priloženom planu djelovanja nisu u potpunosti provedene. 3. UVRŠTAVANJE BELIZEA U KATEGORIJU NEKOOPERATIVNIH TREĆIH ZEMALJA (15) U Odluci Komisije od 15. studenoga 2012. Komisija je analizirala dužnosti Belizea i ocijenila njegovo ispunjavanje međunarodnih obveza koje ima kao država zastave, država luke, obalna država ili država trgovine. Za potrebe tog pregleda Komisija je uzela u obzir parametre navedene u članku 31. stavcima od 4. do 7. Uredbe o ribolovu NNN. (16) U skladu s člankom 31. stavkom 3. Uredbe o ribolovu NNN, Komisija je ispitala u kojoj mjeri Belize ispunjava svoje međunarodne obveze kao država zastave, država luke, obalna država ili država trgovine s obzirom na nalaze iznesene u Odluci Komisije od 15. studenoga 2012. i sve relevantne informacije koje je o tome dostavio Belize te predloženi plan djelovanja i mjere poduzete za ispravljanje stanja. (17) Glavni nedostatci koje je Komisija utvrdila u preporučenom planu djelovanja odnosili su se na više propusta u ispunjavanju obveza propisanih međunarodnim pravom, posebno u vezi s donošenjem odgovarajućeg pravnog okvira, nedostatkom primjerenog i učinkovitog praćenja, nedostatkom programa kontrole i inspekcije, nedostatkom sustava kazni koje imaju odvraćajući učinak te nedostatkom pravilne provedbe programa certificiranja ulova. Utvrđeni se nedostaci još općenitije odnose na ispunjavanje međunarodnih obveza, uključujući preporuke i rezolucije regionalnih organizacija za upravljanje u ribarstvu (ROUR) te uvjete za registraciju plovila u skladu s međunarodnim pravom. Također je utvrđeno da se ne poštuju preporuke i rezolucije koje su donijela relevantna tijela, kao što je Međunarodni plan djelovanja za sprečavanje, suzbijanje i zaustavljanje nezakonitog, neprijavljenog i nereguliranog ribolova koji su donijeli Ujedinjeni narodi (IPOA-UN). Međutim, nepoštovanje neobvezujućih preporuka i rezolucija razmatrano je samo kao popratni dokaz, a ne kao osnova za uvrštavanje. (18) U Provedbenoj odluci Komisije od xx XXXX 2013. Komisija je uvrstila Belize u kategoriju trećih zemalja za koje se smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. (19) U pogledu mogućih ograničenja s kojima se suočava Belize kao zemlja u razvoju, napominje se da njegov stupanj razvoja ne utječe negativno na njegov razvojni status i ukupne rezultate u području ribarstva. (20) S obzirom na sve prethodno navedene odluke i dijalog koji je Komisija vodila s Belizeom te njegov ishod, može se zaključiti da mjere koje Belize poduzima u pogledu svojih dužnosti kao država zastave nisu dostatne za ispunjavanje odredbi članaka 91., 94., 117. i 118. Konvencije Ujedinjenih naroda o pravu mora (UNCLOS), članaka 18., 19. i 20. Sporazuma Ujedinjenih naroda o ribljim stokovima (UNSFA) i članka II. stavka 8. FAO-ovog Sporazuma o usklađivanju. (21) Prema tome, Belize ne ispunjava svoje dužnosti koje prema međunarodnom pravu ima kao država zastave u pogledu poduzimanja mjera za sprečavanje, suzbijanje i uklanjanje ribolova NNN i trebalo bi ga staviti na Unijin popis nekooperativnih trećih zemalja. 4. POSTUPAK U VEZI S KRALJEVINOM KAMBODŽOM (22) Odlukom Komisije u skladu s odredbama članka 32. Uredbe o ribolovu NNN Komisija je 15. studenoga 2012. obavijestila Kraljevinu Kambodžu (Kambodžu) da razmatra mogućnost uvrštavanja Kambodže u kategoriju nekooperativnih trećih zemalja[4] i pozvala Kambodžu da u uskoj suradnji sa službama Komisije uspostavi plan djelovanja za ispravljanje nedostataka utvrđenih u Odluci Komisije. U razdoblju od prosinca 2012. do lipnja 2013. Kambodža je dostavila pismene podneske u kojima je iznijela svoja stajališta i sastala se s Komisijom kako bi raspravile pitanja koja se odnose na dotični predmet. Komisija je pismenim putem dostavila Kambodži relevantne informacije. Komisija je nastavila prikupljati i provjeravati sve informacije koje je smatrala potrebnima. Razmotrene su i uzete u obzir sve usmene i pismene primjedbe koje je Kambodža dostavila slijedom Odluke Komisije od 15. studenoga 2012., te je Kambodža usmenim ili pismenim putem obaviještena o razmatranjima Komisije. Komisija je zauzela stajalište da Kambodža nije u dostatnoj mjeri riješila pitanja koja izazivaju zabrinutost i nedostatke opisane u Odluci Komisije od 15. studenoga 2012. Osim toga, Komisija je zaključila da ni mjere koje su preporučene u priloženom planu djelovanja nisu u potpunosti provedene. 5. UVRŠTAVANJE KAMBODŽE U KATEGORIJU NEKOOPERATIVNIH TREĆIH ZEMALJA (23) U Odluci Komisije od 15. studenoga 2012. Komisija je analizirala dužnosti Kambodže i ocijenila njezino ispunjavanje međunarodnih obveza koje ima kao država zastave, država luke, obalna država ili država trgovine. Za potrebe tog pregleda Komisija je uzela u obzir parametre navedene u članku 31. stavcima od 4. do 7. Uredbe o ribolovu NNN. (24) U skladu s člankom 31. stavkom 3. Uredbe o ribolovu NNN, Komisija je ispitala u kojoj mjeri Kambodža ispunjava svoje međunarodne obveze kao država zastave, država luke, obalna država ili država trgovine s obzirom na nalaze iznesene u Odluci Komisije od 15. studenoga 2012. i predloženi plan djelovanja, koji su dopunjeni relevantnim informacijama koje je dostavila Kambodža. (25) Glavni nedostatci koje je Komisija utvrdila u preporučenom planu djelovanja odnosili su se na neispunjavanje obveza propisanih međunarodnim pravom, posebno u vezi s donošenjem odgovarajućeg pravnog okvira, primjerenim i učinkovitim praćenjem, programom kontrole i inspekcije te sustavom kazni koje imaju odvraćajući učinak. Utvrđeni se nedostaci još općenitije odnose na ispunjavanje međunarodnih obveza i uvjete za registraciju plovila u skladu s međunarodnim pravom. Također je utvrđeno da se ne poštuju preporuke i rezolucije koje su donijela relevantna tijela, kao što je IPOA-UN. Međutim, nepoštovanje neobvezujućih preporuka i rezolucija razmatrano je samo kao popratni dokaz, a ne kao osnova za uvrštavanje. (26) U Provedbenoj odluci Komisije od xx XXXX 2013. Komisija je uvrstila Kambodžu u kategoriju trećih zemalja za koje se smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. (27) U pogledu mogućih ograničenja s kojima se suočava Kambodža kao zemlja u razvoju, napominje se da njezin stupanj razvoja ne utječe negativno na njezin razvojni status i ukupne rezultate u području ribarstva. (28) Mjere koje Kambodža poduzima u pogledu svojih dužnosti kao država zastave nisu dostatne za ispunjavanje odredbi članaka 91. i 94. UNCLOS-a. Podsjeća se da je nebitno je li Kambodža stvarno ratificirala UNCLOS jer su odredbe UNCLOS-a o plovidbi otvorenim morem (članci od 86. do 115. UNCLOS-a) priznate kao međunarodno običajno pravo. Tim su odredbama zapravo kodificirana postojeća pravila međunarodnog običajnog prava i gotovo je doslovno prenesen tekst Konvencije o otvorenom moru, koju je Kambodža ratificirala, i Konvencije o teritorijalnom moru i vanjskom pojasu, kojoj je Kambodža pristupila. (29) S obzirom na sve prethodno navedene odluke i dijalog koji je Komisija vodila s Kambodžom te njegov ishod, može se zaključiti da mjere koje Kambodža poduzima u pogledu svojih dužnosti kao država zastave nisu dostatne za ispunjavanje odredbi članaka 91. i 94. UNCLOS-a. (30) Prema tome, Kambodža ne ispunjava svoje dužnosti koje prema međunarodnom pravu ima kao država zastave u pogledu poduzimanja mjera za sprečavanje, suzbijanje i uklanjanje ribolova NNN i trebalo bi je staviti na Unijin popis nekooperativnih trećih zemalja. 6. POSTUPAK U VEZI S REPUBLIKOM GVINEJOM (31) Odlukom Komisije u skladu s odredbama članka 32. Uredbe o ribolovu NNN Komisija je 15. studenoga 2012. obavijestila Republiku Gvineju (Gvineju) da razmatra mogućnost uvrštavanja Gvineje u kategoriju nekooperativnih trećih zemalja[5] i pozvala Gvineju da u uskoj suradnji sa službama Komisije uspostavi plan djelovanja za ispravljanje nedostataka utvrđenih u Odluci Komisije. U razdoblju od prosinca 2012. do srpnja 2013. Gvineja je dostavila pismene podneske u kojima je iznijela svoja stajališta i sastala se s Komisijom kako bi raspravile pitanja koja se odnose na dotični predmet. Komisija je pismenim putem dostavila Gvineji relevantne informacije. Komisija je nastavila prikupljati i provjeravati sve informacije koje je smatrala potrebnima. Razmotrene su i uzete u obzir sve usmene i pismene primjedbe koje je Gvineja dostavila slijedom Odluke Komisije od 15. studenoga 2012., te je Gvineja usmenim ili pismenim putem obaviještena o razmatranjima Komisije. Komisija je zauzela stajalište da Gvineja nije u dostatnoj mjeri riješila pitanja koja izazivaju zabrinutost i nedostatke opisane u Odluci Komisije od 15. studenoga 2012. Osim toga, Komisija je zaključila da ni mjere koje su preporučene u priloženom planu djelovanja nisu u potpunosti provedene. 7. UVRŠTAVANJE GVINEJE U KATEGORIJU NEKOOPERATIVNIH TREĆIH ZEMALJA (32) U Odluci Komisije od 15. studenoga 2012. Komisija je analizirala dužnosti Gvineje i ocijenila njezino ispunjavanje međunarodnih obveza koje ima kao država zastave, država luke, obalna država ili država trgovine. Za potrebe tog pregleda Komisija je uzela u obzir parametre navedene u članku 31. stavcima od 4. do 7. Uredbe o ribolovu NNN. (33) U skladu s člankom 31. stavkom 3. Uredbe o ribolovu NNN, Komisija je ispitala u kojoj mjeri Gvineja ispunjava svoje međunarodne obveze kao država zastave, država luke, obalna država ili država trgovine s obzirom na nalaze iznesene u Odluci Komisije od 15. studenoga 2012. i sve relevantne informacije koje je o tome dostavila Gvineja te predloženi plan djelovanja i mjere poduzete za ispravljanje stanja. (34) Glavni nedostatci koje je Komisija utvrdila u predloženom planu djelovanja odnosili su se na reforme koje još nisu provedene kako bi se osiguralo dovoljno primjereno i učinkovito praćenje ribarske flote, učinkovita provedba nacionalnih zakona i drugih propisa u području ribarstva, izvršenje pravila praćenjem i sankcioniranjem otkrivenih NNN ribolovnih aktivnosti, jačanje sredstava inspekcije nadzora, sustav kazni koje imaju odvraćajući učinak te ribarstvena politika koja je u skladu sa administrativnim kapacitetima u smislu kontrole i nadzora. Utvrđeni se nedostaci još općenitije odnose na ispunjavanje međunarodnih obveza, uključujući preporuke i rezolucije ROUR-a te uvjete za registraciju plovila u skladu s međunarodnim pravom. Također je utvrđeno da se ne poštuju preporuke i rezolucije koje su donijela relevantna tijela, kao što je IPOA-UN. Međutim, nepoštovanje neobvezujućih preporuka i rezolucija razmatrano je samo kao popratni dokaz, a ne kao osnova za uvrštavanje. (35) U Provedbenoj odluci Komisije od xx XXXX 2013. Komisija je uvrstila Gvineju u kategoriju trećih zemalja za koje se smatra da su nekooperativne treće zemlje u skladu s Uredbom Vijeća (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova. (36) U pogledu mogućih ograničenja s kojima se suočava Gvineja kao zemlja u razvoju, napominje se da stupanj razvoja Gvineje može negativno utjecati na njezin razvojni status. Međutim, uzimajući u obzir vrstu utvrđenih nedostataka Gvineje, pomoć koju joj pružaju EU i države članice te mjere poduzete za ispravljanje stanja, stupanj razvoja te države ne može opravdati ukupno ponašanje Gvineje kao države zastave ili obalne države u pogledu ribarstva i njezino nedostatno djelovanje za sprečavanje, suzbijanje i zaustavljanje ribolova NNN. (37) S obzirom na sve prethodno navedene odluke i dijalog koji je Komisija vodila s Gvinejom te njegov ishod, može se zaključiti da mjere koje Gvineja poduzima u pogledu svojih dužnosti koje ima kao država zastave i obalna države nisu dostatne za ispunjavanje odredbi članaka 61., 62., 94., 117. i 118. UNCLOS-a i članaka 18., 19. i 20. UNFSA-e. (38) Prema tome, Gvineja ne ispunjava svoje dužnosti koje prema međunarodnom pravu ima kao država zastave i obalna država u pogledu poduzimanja mjera za sprečavanje, suzbijanje i uklanjanje ribolova NNN i trebalo bi je staviti na Unijin popis nekooperativnih trećih zemalja. 8. USPOSTAVLJANJE POPISA NEKOOPERATIVNIH TREĆIH ZEMALJA (39) S obzirom na prethodno donesene zaključke o Belizeu, Kambodži i Gvineji, te bi države trebalo staviti na popis nekooperativnih trećih zemalja koji treba uspostaviti u skladu s člankom 33. Uredbe o ribolovu NNN. (40) Mjere koje se poduzimaju u pogledu Belizea, Kambodže i Gvineje navedene su u članku 38. Uredbe o ribolovu NNN. Zabranom uvoza obuhvaćeni su svi stokovi i vrste definirani u članku 2. stavku 8. Uredbe o ribolovu NNN jer uvrštavanje na popis nije opravdano nedostatkom odgovarajućih mjera u pogledu ribolova NNN koji utječe na neki određeni stok ili vrstu. U skladu s definicijom iz članka 2. stavka 11. Uredbe o ribolovu NNN, uvoz znači unošenje proizvoda ribarstva na područje Unije, uključujući i za potrebe prekrcaja u lukama na njezinom području. (41) Napominje se da ribolov NNN, između ostalog, osiromašuje riblje stokove, uništava morska staništa, ugrožava očuvanje i održivo iskorištavanje morskih bogatstava, narušava tržišno natjecanje, ugrožava sigurnost hrane, stavlja poštene ribare u nepravedno nepovoljan položaj te slabi obalne zajednice. S obzirom na veličinu problema povezanih s ribolovom NNN, smatra se potrebnim da Unija žurno provede mjere u pogledu Belizea, Kambodže i Gvineje kao nekooperativnih zemalja. S obzirom na prethodno navedeno, ova Odluka treba stupiti na snagu sljedećeg dana od dana objave u Službenom listu Europske unije. (42) Ako Belize, Kambodža i Gvineja dokažu da je stanje zbog kojeg su bile uvrštene na popis ispravljeno, Vijeće kvalificiranom većinom na prijedlog Komisije briše treću zemlju s popisa nekooperativnih trećih zemalja u skladu s člankom 34. stavkom 1. Uredbe o ribolovu NNN. Pri donošenju odluke o brisanju s popisa u obzir se uzima i to jesu li Belize, Kambodža i Gvineja poduzele konkretne mjere kojima mogu postići trajno poboljšanje stanja. ODLUČILO JE: Članak 1. U Prilogu ovoj Odluci utvrđuje se Unijin popis nekooperativnih trećih zemalja. Članak 2. Ova Odluka stupa na snagu sljedećeg dana od dana objave u Službenom listu Europske unije. Sastavljeno u Bruxellesu, Za Vijeće Predsjednik PRILOG Popis nekooperativnih trećih zemalja u borbi protiv nezakonitog, neprijavljenog i nereguliranog („NNN”) ribolova Belize Kraljevina Kambodža Republika Gvineja [1] SL L 286, 29.10.2008., str. 1. [2] SL L 286, 29.10.2008., str. 1. [3] Pismo Ministru poljoprivrede i ribarstva Belizea od 15.11.2012. [4] Pismo Ministru poljoprivrede, šumarstva i ribarstva Kraljevine Kambodže od 15.11.2012. [5] Pismo Ministru ribarstva i poljoprivrede Gvineje od 15.11.2012.